- Hindi News
- National
- महाराजा कॉलेज में राष्ट्रीय सेमिनार आज से, देश के कई राज्यों से प्राप्त हुए शोध पत्र
महाराजा कॉलेज में राष्ट्रीय सेमिनार आज से, देश के कई राज्यों से प्राप्त हुए शोध पत्र
स्वशासी महाराजा काॅलेज छतरपुर के वाणिज्य विभाग के तत्वावधान में आर्थिक विकास में पर्यटन उद्योग की भूमिका विषय पर आयोजित दो दिवसीय राष्ट्रीय सेमिनार का उद्घाटन सुबह 11 बजे महाराजा छत्रसाल बुंदेलखंड यूनिवर्सिटी छतरपुर के कुलपति डाॅ. प्रियवृत शुक्ल के मुख्य आतिथ्य होगा।
कार्यक्रम की अध्यक्षता रमेश भंडारी कलेक्टर छतरपुर करेंगे। इस अवसर पर विषय प्रवर्तक के रूप में डाॅ. हरीसिंह गौर केंद्रीय यूनिवर्सिटी, सागर के प्राध्यापक डाॅ. जीएल पुणतांबेकर उपथित रहेंगे। उद्घाटन समारोह में शोध सारांशों पर आधारित एक आकर्षक एवं सारगर्भित ‘शोध संक्षेपिका’ का विमोचन भी अतिथियों द्वारा किया जाएगा। राष्ट्रीय सेमिनार के आयोजन सह सचिव डाॅ. सुमति प्रकाश जैन ने बताया कि महाविद्यालय के स्वशासी प्रकोष्ठ द्वारा प्रायोजित इस दो दिवसीय राष्ट्रीय शोध संगोष्ठी के लिए मध्यप्रदेश के साथ साथ राजस्थान, छत्तीसगढ़, उत्तर प्रदेश, महाराष्ट्र, उत्तराखंड आदि राज्यों के प्राध्यापकों के करीब 150 से अधिक शोध पत्र प्राप्त हुए हैं। जिनके सारांश एक स्मारिका के रूप में प्रकाशित किए गए हैं। संक्षेपिका का विमोचन भी संपादक मंडल द्वारा उद्घाटन सत्र में कराया जाएगा।
संगोष्ठी के तकनीकी सत्र होंगे: उद्घाटन समारोह के बाद संगोष्ठी के सभी तकनीकी सत्र भी यहीं संपन्न होंगे। ज्ञातव्य है कि इस संगोष्ठी में कुछ उपविषय भी रखे गए हैं जिनमें पर्यटन की ऐतिहासिक पृष्ठभूमि, पर्यटन नीति का मूल्यांकन, पर्यटन के क्षेत्र में नवीन प्रवृत्तियां, पर्यटन उद्योग एवं पर्यावरण संरक्षण, पर्यटन एवं परिवहन उद्योग पर्यटन एवं होटल उद्योग, पारिस्थितिकी पर्यटन (ईको टूरिज्म), कैशलेस पेमेंट एवं पर्यटन उद्योग प्रमुख हैं।
दूसरे दिन सरस्वती कक्ष में होगा आयोजन
सेमिनार के दूसरे दिन शनिवार को सभी तकनीकी सत्र सुबह 9ः30 बजे से काॅलेज के सरस्वती कक्ष में आयोजित होंगे। संगोष्ठी का समापन 4 मार्च को शाम 4 बजे महाराजा छत्रसाल बुंदेलखंड विवि छतरपुर के कुलसचिव डाॅ. एलएस सोलंकी के मुख्य आतिथ्य एवं डाॅ. हरीसिंह गौर केन्द्रीय विश्वविद्यालय, सागर में वाणिज्य विभाग के वरिष्ठ प्राध्यापक डाॅ. जेके जैन (विषय विशेषज्ञ) की अध्यक्षता में होगा।
tgl_Latn sot_Latn awa_Deva awa_Deva hin_Deva hin_Deva hin_Deva hin_Deva hin_Deva